# L’Heptaméron des nouvelles (1559)/Nouvelle 24
#### NOVVELLE VINGTQVATRIESME.

En la covrt du Roy & Royne de Caſtille (deſquels les noms ne ſeront dicts) y auoit vn gentil-homme ſi parfaict en beauté & bonnes conditions, qu’il ne trouuoit ſon pareil en toutes les Eſpaignes. Chacun auoit ſes vertuz en admiration, mais encores plus ſon eſtrange façon : car iamais on ne cogneut qu’il aimaſt ou ſeruiſt quelque dame, & ſi en auoit en la court en treſgrand nombre, qui eſtoient dignes de faire bruſler la glace, mais il n’y en eut point qui euſt puiſſance de prendre ce gentil-homme, lequel auoit nom Eliſor. La Royne, qui eſtoit femme de grande vertu, mais non du tout exempte de la flamme qui moins eſt cogneuë & plus bruſle, regardant ce gentil-homme qui ne ſeruoit nulle de ſes femmes, s’en eſmerueilla, & vn iour luy demanda s’il eſtoit poſsible qu’il aimaſt auſsi peu, qu’il en faiſoit le ſemblant. Il luy reſpondit, que ſi elle voyoit ſon cueur comme ſa contenance, elle ne luy feroit point ceſte queſtion. Elle deſirant ſçauoir ce qu’il vouloit dire, le preſſa fi fort qu’il luy confeſſa qu’il aimoit vne dame qu’il penſoit eſtre la plus vertueuſe de toute la Chreſtienté. Elle feit tous ſes efforts par prieres & commandemens de ſçauoir qui elle eſtoit, mais il ne luy fut poſsible : dont faiſant ſemblant d’eſtre fort courroucée contre luy, iura qu’elle ne parleroit iamais à luy, s’il ne luy nomoit celle qu’il aimoit tant : dont il fut ſi fort ennuyé qu’il fut contraint de luy dire qu’il aimoit autant mourir s’il falloit qu’il luy confeſſaſt : mais voyant qu’il perdoit ſa veuë & bonne grace par faulte de dire vne verité tant honneſte qu’elle ne deuoit eftre mal prinſe de perſonne, luy diſt auec grande craincte : Ma dame, ie n’ay la force ne hardieſſe de la vous declarer, mais la premiere fois que vous irez à la chaſſe ie la vous feray veoir, & ſuis ſeur que vous iugerez que c’eſt la plus belle & parfaicte femme du monde. Ceſte reſponfe fut cauſe, que la Royne alla pluſtoſt à la chaſſe qu’elle n’euſt faict. Eliſor en fut aduerty & s’appreſta pour l’aller ſeruir cõme il auoit acouſtumé, & ſi auoit faict faire vn grãd miroër d’acier en façon de hallecret, & l’ayant mis deuant ſon eſtomach le couuroit tresbien d’vn manteau de friſe noire, qui eſtoit tout bordé de canetille & d’or frisé biẽ richemẽt. Il eſtoit monté ſur vn cheual maureau, fort bien enharnaché de tout ce qui eſtoit neceſſaire à cheual. Le harnois eſtoit tout doré & eſmaillé de noir en ouurage moreſque : ſon chapeau de ſoye noire, ſur lequel eſtoit vne riche enſeigne, ou il y auoit pour deuiſe vn amour couuert par force, tout enrichy de pierreries. L’eſpée & le poignard n’eſtoient moins beaux ne bien faicts, ne de moins bonnes deuiſes : bref il eſtoit bien en ordre, & encores plus adroit à cheual, & le ſçauoit ſi bien manier que tous ceux qui le voyoient, laiſſoient le paſſe-temps de la chaſſe pour regarder les courſes & faults que faiſoit faire Eliſor à ſon cheual. Apres auoir cõduit la Royne iuſques au lieu ou eſtoient les toilles, en telles courſes & faults que ie vous ay dict, meit pied à terre, & vint pour aider à la Royne à deſcendre : & ainſi qu’elle luy tendoit les bras, il ouurit ſon mãteau de deuant ſon eſtomach, & la prenant entre les ſiens, luy monſtrant ſon hallecret de miroër, luy diſt : Ma dame, ie vous ſupplie de regarder icy : & ſans attendre reſponſe la meiſt doucement à terre. La chaſſe finie, la Royne retourna au chaſteau ſans parler à Eliſor : mais apres le ſoupper elle l’appella, luy diſant, qu’il eſtoit le plus grãd menteur qu’elle auoit iamais veu : car il luy auoit promis de luy mõftrer à la chaſſe celle qu’il aimoit le plus, ce qu’il n’auoit faict : parquoy elle auoit deliberé de ne faire iamais eſtime ne cas de luy. Eliſor, ayant peur que la royne n’euſt entendu ce qu’il luy auoit dict, luy reſpõdit, qu’il n’y auoit point failly, car il luy auoit monſtré non la femme ſeulement, mais la choſe qu’il aimoit le mieux. Elle faiſant la meſcogneuë luy diſt, qu’elle n’auoit point entendu qu’il luy euſt monſtré vne ſeule de ſes femmes. Il eſt vray, diſt Eliſor : mais que vous ay-ie monſtré vous deſcendant de cheual ? Rien, diſt la Royne, ſinon vn miroër deuant voſtre eſtomach. En ce miroër qu’eſt-ce que vous auez veu ? diſt Eliſor. Ie n’ay veu que moy ſeulle, reſpondit la Royne. Eliſor luy diſt. Doncques, ma dame, pour obeïr à voſtre commandement vous ay tenu promeſſe : car il n’y a ny aura iamais autre image en mon cueur, que celle que vous auez veuë au deuãt de mon eſtomach, & celle lá ſeule veux-ie aimer, reuerer, & adorer, non comme femme, mais comme Dieu en terre, entre les mains de laquelle ie mets ma mort & ma vie. Vous fuppliãt, que ma parfaicte & grande affection, qui a eſté ma vie tant que ie l’ay portée couuerte, ne ſoit ma mort en la deſcouurant : & ſi ie ne ſuis digne d’eſtre de vous regardé ny accepté pour ſeruiteur : au moins ſouffrez, que ie viue comme i’ay accouſtumé, du contentement que i’ay, dont mon cueur a auſé choiſir pour le fondement de ſon amour vn ſi parfaict & digne lieu, duquel ie ne puis auoir autre ſatisfaction, que de ſçauoir que mon amour eſt ſi grande & parfaicte, que ie me dois contenter d’aimer ſeulement, combien que ie ne puiſſe eſtre aimé : & s’il ne vous plaiſt par la cognoiſſance de ceſte grande amour, m’auoir plus agreable qu’auparauant, au moins ne m’oſtez la vie qui cõſiſte au bien que i’ay de vous veoir comme i’ay accouſtumé. Car ie n’ay de vous nul bien, ſinon autant qu’il m’en fault pour mõ extreme neceſsité : & ſi i’en ay moins, vous en aurez moins de ſeruiteurs, en perdant le meilleur & plus affectionné que vous euſtes oncques, ny ne pourriez iamais auoir. La Royne, ou pour ſe mōftrer autre qu’elle n’eſtoit, ou pour experimenter à la longue l’amour qu’il luy portoit, ou pour en aimer quelque autre qu’elle ne vouloit laiſſer pour luy, ou biẽ le reſeruant quand celuy qu’elle aimoit feroit quelque faulte pour luy bailler ſa place, diſt d’vn viſage ne courroucé, ne content : Eliſor, ie ne vous demanderay (comme ignorant l’auctorité d’amour) quelle follie vous a eſmeu à prendre vne ſi grande, ſi haulte, & difficile opinion que de m’aimer : car ie ſçay que le cueur de l’homme eſt ſi peu à ſon commandement, qu’il ne le faict pas aimer & hair ou il veult : mais pource que vous auez ſi biẽ couuerte voſtre opinion, ie deſire ſçauoir combien il y a que vous l’auez prinſe. Eliſor, regardant ſon viſage tant beau, & voyant qu’elle s’enqueroit de ſa maladie, eſpera qu’elle luy vouloit dõner quelque remede. Mais voyant ſa contenance ſi graue & ſi ſage, qui l’interrogeoit, d’autre part tõboit en vne crainte, penſant eſtre deuant vn iuge, dont il doutoit la ſentence eſtre contre luy dōnée. Si eſt-ce qu’il luy iura que ceſt amour auoit prins racine en ſon cueur des le temps de ſa grande ieuneſſe, & qu’il n’en auoit ſenty nulle peine, ſinon depuis ſept ans, non peine (à dire vray) mais vne maladie donnant tel contentement, que la gueriſon eſtoit la mort. Puis qu’ainſi eſt, diſt la Royne, que vous auez deſia experimenté vne ſi grande fermeté, ie ne dois eſtre plus legere à vous croire, que vous auez eſté à me dire voſtre affection. Parquoy s’il eſt ainſi que vous le dictes, ie veux faire telle preuue de la verité, que ie n’en puiſſe iamais doubter : & apres la preuue faicte, ie vous eſtimeray tel enuers moy, que vous meſmes iurez eſtre, & vous cognoiſſant tel que vous dictes, me trouuerez telle que vous deſirez. Eliſor la ſupplia faire de luy telle preuue qu’il luy plairoit, car il n’y auoit choſe ſi difficile qui ne luy fuſt treſaisée, pour auoir ceſt heur, qu’elle peuſt cognoiſtre l’affection qu’il luy portoit, la ſuppliant de luy commander ce qu’il luy plairoit qu’il feiſt. Elle luy diſt : Eliſor, fi vous m’aimez autãt que vous dictes, ie ſuis ſeure que pour auoir ma bonne grace, rien ne vous ſera fort à faire. Parquoy ie vous cõmande ſur tout le deſir que vous auez de l’auoir, & crainte de la perdre, que des demain, ſans plus me veoir, vous partiez de ceſte compaignie, & vous en alliez en lieu ou vous n’ayez de moy ne moy de vous vne ſeule nouuelle d’icy à ſept ans. Vous, qui en auez paſſé ſept en ceſt amour, ſçauez bien que vous m’aimez : puis quand i’auray faict pareille experience ſept autres, ie ſçauray à l’heure & croyray ce que voſtre parolle ne me peult faire croire ny entendre. Eliſor, oyant ce cruel commandemẽt, d’vn coſté doubta qu’elle le vouloit eſlongner de ſa preſence, & de l’autre eſperant que la preuue parleroit mieux pour luy que ſa parolle, accepta ſon commandement, & luy diſt : Si i’ay veſcu ſept ans ſans nulle eſperance, portant ce feu couuert : à ceſt heure qu’il eſt cogneu de vous, porteray & paſſeray les ſept ans autres en meilleure patience & eſperance. Mais, ma dame, obeïſſant à voſtre commandement, par lequel ie ſuis priué de tout le bien que i’euz iamais en ce mõde, quelle eſperãce me donnez vous au bout des ſept ans, de me recognoiſtre pour fidelle & loyal ſeruiteur ? La Royne luy diſt (tirãt vn anneau de ſon doigt) voila vn anneau que ie vous done, couppõs le tous deux par la moitié, i’en garderay l’vne, & vous l’autre, à fin que ſi le long temps auoit puiſſance de m’oſter la memoire de voſtre viſage, ie vous puiſſe recognoiſtre par ceſte moitié d’anneau ſemblable à la miẽne. Eliſor print l’anneau & le rompit en deux, & en bailla vne à la Royne, & retint l’autre : & en prenãt congé d’elle plus mort que ceux qui ont rendu l’ame, s’en alla à ſon logis donner ordre à ſon partement. Ce qu’il feit en telle forte, qu’il enuoya tout ſon train à ſa maiſon, & luy ſeul s’en alla auec vn varlet en vn lieu ſi ſolitaire, que nul de ſes parens & amis durãt les ſept ans n’en peut auoir nouuelle. De la vie qu’il mena durant ce temps, & de l’ennuy qu’il porta pour ceſte abſence, ne s’en peult rien ſçauoir, mais ceux qui aiment ne le peuuẽt ignorer. Au bout des ſept ans iuſtement, ainſi que la Royne alloit à la meſſe, vint à elle vn hermite portant vne grand barbe, qui en luy baiſant la main luy preſenta vne requeſte, qu’elle ne print la peine de regarder ſoudainement, combien qu’elle auoit accouſtumé de prendre de ſa main toutes les requeſtes qu’on luy preſentoit, quelques pauures que ce fuſſent. Ainſi qu’elle eſtoit à la moitié de la meſſe, ouurit la requeſte, dedans laquelle trouua la moitié de l’anneau qu’elle auoit baillé à Eliſor, dont elle fut fort esbahye & non moins ioyeuſe, & auãt lire ce qui eſtoit dedans, commanda ſoudain à ſon aumoſnier, qu’il luy feiſt venir ce grand hermite qui luy auoit preſenté la requeſte. L’aumoſnier le chercha par tous coſtez, mais il ne fut poſsible d’en ſçauoir nouuelles, ſinon qu’aucun luy diſt l’auoir veu monter à cheual, toutesfois il ne ſçauoit quel chemin il tenoit. En attendant la reſponſe de l’aumoſnier, la Royne leut la requeſte, qu’elle trouua eſtre vne epiſtre auſsi bien faicte qu’il eſtoit poſſible, & ſi n’eſtoit le deſir que i’ay de la vous faire entendre, ie ne l’euſſe iamais osé traduire. Vous priant penſer, mes dames, que la grace & le langage Caſtillan, eſt fans comparaiſon mieux declarant ceſte paſsion d’amour, que n’eſt le François : ſi eſt-ce que la ſubſtance en eſt telle.
Ceſte epiſtre ne fut pas leuë ſans grandes larmes & eſtonnemens accompagnez d’vn regret incroyable. Car la perte qu’ elle auoit faicte d’vn ſeruiteur remply d’vne amour ſi parfaite, debuoit eſtre eſtimée ſi grande, que ſon treſor ny mefme ſon royaume ne luy pouuoient oſter le tiltre d’eſtre la plus pauure & miſerable dame du monde, pource qu’elle auoit perdu ce que tous les biens ne peuuent recouurer. Et apres auoir paracheué d’ouyr la meſſe & retourné en ſa chãbre, feit vn tel dueil, que ſa cruauté meritoit. Et n’y eut montagne, rocher, ne foreſt, ou elle n’enuoyaſt chercher ceſt hermite : mais celuy, qui l’auoit tiré de ſes mains, le garda d’y tomber, & le mena pluſtoſt en paradis, qu’elle n’en ſceut auoir nouuelles en ce monde.
Par ceſt exemple ne doit nul ſeruiteur confeſſer ce qui luy peult nuire & en rien aider. Et encores moins, mes dames, par incredulité debuez vous demander preuue ſi difficile, qu’en l’ayant vous perdiez voſtre ſeruiteur. Vrayement, Dagoucin, diſt Guebron, i’auois toute ma vie ouy eſtimer la dame, à qui le cas eſt aduenu, la plus vertueuſe du monde : mais maintenant ie la tiens la plus folle & cruelle, qu’oncques fut. Toutesfois, diſt Parlamẽte, il me ſemble qu’elle ne luy faiſoit point de tort de vouloir eſprouuer ſept ans s’il l’aimoit autant qu’il diſoit : car les hommes ont tant accouſtumé de mentir en pareil cas, qu’auãt que s’y fier (ſi fier s’y fault) on ne peult faire trop longue preuue. Les dames, diſt Hircan, ſont bien plus ſages qu’elles ne ſouloient : car en ſept iours de preuue, elles ont autant de ſeureté d’vn ſeruiteur, que les autres auoient par ſept ans. Si en y a il, diſt, Longarine, en ceſte compaignie que lon a aimé plus de ſept ans à toutes preuues de harquebouſe, encores n’a lon ſceu gaigner leur amitié. Par Dieu, diſt Simontault, vous dictes vray, mais auſsi les doibt on mettre au rang du vieil tẽps : car au nouueau ne ſeront elles pas receuës. Encores, diſt Oiſille, fut bien tenu ce gentil-homme à la dame, par le moyen de laquelle il retourna entierement ſon cueur à Dieu. Ce luy fut vn fort grand heur, diſt Saffredent, de trouuer Dieu par les chemins : car veu l’ennuy ou il eſtoit, ie m’esbahis qu’il ne ſe donna aux diables. Emarſuitte luy diſt : Et quand vous auez eſté mal traicté de voſtre dame, vous eſtes vous donné à tels maiſtres ? Mille & mille fois ie m’y ſuis donné, diſt Saffredent : mais le diable, voyant que tous les tourmens d’enfer ne me pouuoient faire pis que ceux qu’elle me donnoit, ne me daigna iamais prendre, ſçachãt qu’il n’eſt point diable plus importable, qu’vne dame bien aimée, & qui ne veult point aimer. Si i’eſtois vous, diſt Parlamente à Saffredent, auec telle opinion que vous auez, iamais ie ne ſerois femme. Mon affection a touſiours eſté telle, diſt Saffredent, & mon erreur ſi grande, que lá ou ie ne puis commander, encore me tiens-ie tresheureux de ſeruir. Car la malice des femmes ne peult vaincre l’amour que ie leur porte. Mais ie vous prie dictes moy en voſtre conſcience, louëz vous ceſte dame d’vne ſi grande rigueur ? Ouy, diſt Oiſille : car ie croy qu’elle ne vouloit eſtre aimée ny aimer. Si elle auoit ceſte volonté, diſt Simontault, pourquoy luy donnoit elle quelque eſperance apres les ſept ans paſſez ? Ie ſuis de voſtre opinion, diſt Longarine : car celles qui ne veulent aimer ne donnent nulle occaſion de continuer l’amour qu’on leur porte. Peult eſtre, diſt Nomerſide, qu’elle en aimoit vn autre qui ne valloit pas ceſt honneſte homme lá, & que pour vn pire elle laiſſa le meilleur. Par ma foy, diſt Saffredent, ie penſe qu’elle faiſoit prouiſion de luy pour le prendre à l’heure qu’elle laiſſeroit celuy que pour lors elle aimoit le mieux. Ie voy bien, diſt Oiſille, que tant plus nous mettrons ces propos en auãt, & plus ceux, qui ne veulent eſtre mal traictez, diront de nous le pis que leur ſera poſsible. Parquoy ie vous prie, Dagoucin, donnez voſtre voix à quelqu’vn. Ie la donne (diſt il) à Longarine, eſtant aſſeuré qu’elle nous dira quelque choſe de nouueau, & ſi n’eſpargnera homme ne femme pour dire la verité. Puis que vous m’eſtimez ſi veritable, diſt Longarine, ie prẽdray la hardieſſe de racompter vn cas aduenu à vn bien grand prince, & lequel paſſa en vertu tous les autres de ſon temps. Sçachez auſsi que la choſe, dont on doit moins vſer ſans extreme neceſsité, eſt menſonge & diſsimulation : car c’eſt vn vice bien laid & infame, principalement aux princes & grands ſeigneurs, en la bouche & contenance deſquels, la verité eſt mieux ſeante, qu’en autre lieu. Mais il n’y a ſi grand prince en ce monde, combien qu’il ait tous les grands honneurs & richeſſes qu’on ſçauroit deſirer, qui ne ſoit ſubiect à l’empire, & tirannie d’amour. Et ſemble que plus le prince eſt noble & de grand cueur, plus amour faict ſon effort de l’aſſeruir ſous ſa forte main : car ce glorieux Dieu ne tient compte des choſes cõmunes, & ne prend plaiſir ſa maieſté qu’à faire tous les iours miracles, comme d’affoiblir les forts, fortifier les foibles, donner intelligence aux ignorans, oſter le ſens aux plus ſages, fauoriſer aux paſsions, deſtruire la raiſon, & brief l’amoureuſe diuinité prend plaiſir en telles mutations. Et pource que les princes n’en ſont exempts, auſsi ne le ſont ils de la neceſsité, en laquelle les met le deſir de la ſeruitude d’amour. Et par force leur eſt non ſeulement permis vſer de menſonge, hipocriſie, & fiction, qui ſont les moyens de vaincre les ennemis, ſelon la doctrine de maiſtre Iean de Meun. Or puis qu’en tel acte d’vn prince, eſt louable la condition, qui en tous autres fait à deſeſtimer, ie vous racompteray les inuentions d’vn ieune prince, par leſquelles il trompa ceux qui ont accouſtumé de tromper tout le monde.